Yaponiya o‘qituvchilar malakasini oshirish uchun 1 million dollar ajratadi

O‘zbekiston Respublikasi Xalq ta'limi vazirligi (XTV), Yaponiya xalqaro hamkorlik agentligi (JICA) va Digital Knowledge Co. Ltd kompaniyasi (Yaponiya) ta'limni boshqarish tizimini joriy etish bo‘yicha qo‘shma loyihaga start berdi.
2019 yilning 31 may kuni XTV, JICA va Digital Knowledge Co. Ltd vakillari mazkur loyihani amalga oshirish bo‘yicha bayonnomani imzoladi.
Loyiha ta'limni boshqarish tizimini joriy etish orqali maktab o‘qituvchilarining malakasini oshirish, respublika barcha viloyatlarida yagona ta'lim sifatini ta'minlash hamda davlat va nodavlat maktablarida ta'lim sifatini oshirishga qaratilgan.
Qiymati 1 mln. dollar bo‘lgan mazkur loyiha davlat-xususiy sherikchilik shaklida amalga oshiriladi. Loyiha JICA tomonidan ajratilgan grant hisobiga moliyalashtiriladi.
Digital Knowledge Co. Ltd kompaniyasi mutaxassislari yangi loyihani amalga oshirishda ishtirok etadi. Jumladan, loyiha doirasida mamlakatimizning barcha viloyatlarida joylashgan 14 ta pilot maktablarida ta'limni boshqarish tizimini joriy etiladi. (har bir viloyatda bittadan maktab).
Loyiha doirasida yaponiyalik mutaxassislar pilot maktablari faoliyati va o‘qitish metodlarini o‘rganadi. Hamkorlikda amalga oshirilgan ish natijalariga ko‘ra o‘qituvchilar Ichishin Holdings Group, Meiko Network Japan, Gakusho va boshqa Yaponiyaning yetakchi kompaniyalarining o‘quv dasturlari va materiallari bo‘yicha masofaviy ta'limdan o‘tadi. Mazkur dastur va materiallar tarjima qilinishi va O‘zbekiston standartlariga moslashtirilishi ham rejalashtirilgan.
Kompyuter test tizimini mahalliylashtirish mazkur loyihaning asosiy qismlaridan biri bo‘ladi. Mahalliylashtirilgandan so‘ng mazkur tizim orqali pilot maktablardagi o‘quvchilar imtihondan o‘tkaziladi, bu o‘quvchilarning bilim olish darajasini aniqlashga ko‘mak beradi.
Loyiha doirasida yaponiyalik mutaxassislar nodavlat ta'lim muassasalari vakillari uchun ham ta'lim tizimini boshqarishning afzalliklari va elektron o‘quv materiallarini yaratish bo‘yicha bir qator tadbirlar tashkil etishni rejalashtirgan. Yaratilgan o‘quv materiallari davlat maktablarida sinovdan o‘tkaziladi.